Participarea României la ediţia din acest an a Târgului de Carte de la Londra, care are loc între 12-14 martie, unul dintre cele mai mari evenimente dedicate profesioniştilor din domeniul literar, este consacrată tuturor generaţiilor de scriitori autohtoni care au creat în deplina libertate a cuvântului, sintetizată prin motto-ul "Vocile libertăţii/ Voices of Freedom", anunţă Institutul Cultural Român, potrivit news.ro
Oferind un cadru de manifestare pentru scriitorii, traducătorii, editorii şi agenţii literari din România şi omologii lor internaţionali, Institutul Cultural Român pune la dispoziţia acestora standul 6B10, în zona centrală a târgului, la care vor fi expuse aproximativ 350 de volume de beletristică românească, albume dedicate artiştilor contemporani şi patrimoniului cultural românesc, dar şi traduceri în limba engleză ale cărţilor scrise de autori români, susţinute de Institutul Cultural Român prin programele de finanţare TPS şi Publishing Romania.
Selecţia de titluri va fi însoţită de materiale informative despre piaţa de carte din România (cataloage, flyere, broşuri).
Institutul Cultural Român a pregătit un program de evenimente care include lansări de carte, conferinţe şi spectacole de spoken word, care se vor desfăşura pe parcursul a patru zile intense, la standul ICR din cadrul târgului, la sediul ICR Londra, la biblioteca Barbican şi la Conway Hall.
Protagoniştii ediţiei curente sunt scriitorii Mădălina Căuneac, Liliana Corobca, prof. Hannah Dawson, Paula Erizanu, prof. Suzannah Lipscomb, Cosmin Perţa, Florentin Popa, Alina Purcaru, Maria Stadnicka, Matei Vişniec, Elena Vlădăreanu. Scriitorul şi editorul Marius Chivu, Bogdan Creţu, scriitor şi critic literar, împreună cu editorii Eli Bădică, Alex Ciorogar şi Susan Curtis, artistul Iulian Morar, traducătoarea Gabi Reigh şi managerul cultural Milena Deleva completează lista participanţilor.
"Îmi exprim speranţa, convingerea că prezenţa României, departe de a fi formală, va fi remarcată atât calitativ, cât şi cantitativ. Pentru că, mai ales în zona literaturii, se constată o sincronizare fără precedent a mediului literar românesc cu literatura occidentală contemporană, tematic şi valoric", a declarat Liviu Jicman, preşedintele ICR.
Participarea românească la Târgul de Carte de la Londra este organizată de Centrul Naţional al Cărţii şi de Institutul Cultural Român de la Londra, cu sprijinul Ambasadei României în Regatul Unit al Marii Britanii şi Irlandei de Nord, Ministerului Culturii, Asociaţiei Editorilor din România, Conway Hall şi Barbican Centre.
Program:
11 martie, ora 19:00
"The Female Gaze: Women and Writing"
Institutul Cultural Român de la Londra, 1 Belgrave Square, SW1X8PH
Participarea la această ediţie a Târgului de Carte de la Londra se deschide cu un eveniment dedicat vocilor scriitoarelor din România şi Marea Britanie. Alături de Hannah Dawson, cercetătoare specializată în istoria ideilor, profesoară la King's College London şi editoarea cărţii The Penguin Book of Feminist Writing şi Suzannah Lipscomb, istoric, scriitoare, personalitate TV şi preşedinta juriului ediţiei inaugurale a Women's Prize for Non-Fiction 2024, vor fi prezente Alina Purcaru, poetă, coordonatoarea, împreună cu Paula Erizanu, a antologiei în trei volume Un secol de poezie română scrisă de femei publicată la editura Cartier, şi scriitoarea Elena Vlădăreanu, una dintre iniţiatoarele şi coordonatoarele Premiului "Sofia Nădejde", acordat scriitoarelor române contemporane. Evenimentul va fi moderat de scriitoarea, editoarea şi jurnalista Paula Erizanu.
12 martie, ora 13:00
Deschiderea standului României la Târgul de Carte de la Londra 2024
Centrul Expoziţional Olympia, Hammersmith Road - Standul României - 6B10
Evenimentul de deschidere a standului României de la Olympia London reuneşte autori români şi britanici, editori şi alţi profesionişti români şi străini. Cuvântul de deschidere va fi rostit de Excelenţa Sa Doamna Laura Popescu, Ambasadoarea României în Regatul Unit, Dana Ionescu, directoarea Centrului Naţional al Cărţii şi Aura Woodward, directoarea Institutului Cultural Român din Londra.
12 martie, ora 19:00
Wor(l)ds without Borders
Institutul Cultural Român de la Londra, 1 Belgrave Square, SW1X8PH
Cele mai recente traduceri ale unor cărţi româneşti în limba engleză sunt prezentate în cadrul unui eveniment dedicat formelor literare de expresie a libertăţii, găzduit de Institutul Cultural Român de la Londra. Scriitorul şi jurnalistul Marius Chivu va modera o conversaţie cu scriitoarea şi cercetătoarea Liliana Corobca, scriitorul şi criticul Bogdan Creţu, traducătoarea Gabi Reigh şi dramaturgul, poetul şi jurnalistul Matei Vişniec.
Selecţia include volumele Dinner with Marx de Matei Vişniec, tradus de Adam J. Sorkin şi Lidia Vianu (New Meridian Arts, 2023), Transparent Body & Other Texts de Max Blecher, tradus de Gabi Reigh (Twisted Spoon Press, 2024), Canting Arms de Emilian Galaicu Păun, tradus de Adam J. Sorkin împreună cu Diana Manole, Lidia Vianu, Claudia Serea, Rareşa Galaicu, Cristina Cîrstea Danilov şi Ştefania Hirtopanu (Deep Vellum, 2024), Kinderland de Liliana Corobca, tradus de Monica Cure (Seven Stories Press, 2023) şi Umbra exilată de Norman Manea, tradus de Carla Baricz (Yale University Press, 2023).
13 martie, ora 19:30
Turning the Lens on Central and South-Eastern European Literature
Biblioteca Conway Hall, 25 Red Lion Street, WC1R 4RL
Cel de-al treilea eveniment prilejuit de participarea României la Târgul de Carte de la Londra 2024 este o analiză introspectivă a literaturii din Europa Centrală şi de Sud-Est. Evenimentul, organizat în parteneriat cu Institutul Cultural Bulgar din Londra, îi reuneşte pe editoarea Susan Curtis de la Istros Books, scriitoarea, editoarea şi jurnalista Maria Stadnicka, scriitorul şi criticul literar Bogdan Creţu şi managerul cultural Milena Deleva, preşedinta Elizabeth Kostova Foundation/Open Letter Books. Evenimentul va fi moderat de scriitoarea, editoarea şi jurnalista Paula Erizanu.
14 martie, ora 18:00
SWORDS Showcase - Hypnotic Spoken Words from Romania
Barbican Library, Silk Street, EC2Y 8DS
Programul de evenimente dedicate literaturii din România la Târgul de Carte de la Londra se va încheia la Centrul Barbican, cu un spectacol din seria SWORDS – Spoken Word Sessions, proiect care aduce laolaltă muzicieni, poeţi, actori, autori şi performeri, în sesiuni deschise, completate de muzică şi proiecţii multimedia. Gândit şi organizat de Cosmin Perţa şi Iulian Morar, proiectul SWORDS – Spoken Word Sessions este una dintre primele şi cele mai vizibile iniţiative de spoken word din România. La Barbican Library, Cosmin Perţa şi Iulian Morar vor prezenta performance-ul Love & War, însoţit de performance-uri realizate de Elena Vlădăreanu, Florentin Popa şi Mădălina Căuneac.
"Spoken word (nu) e poezie. Spoken word (nu) e teatru. Spoken word (nu) e muzică. Spoken word e sunet, imagine şi mesaj. Spoken word e vibraţie. E comuniune. E jazz şi hip-hop, e dramă şi comedie, e monolog şi e dialog (...) E justiţie socială şi anxietate. E mindfulness şi explorare a sinelui. E vocea care rămâne cu tine când ajungi singur în cameră." (Cosmin Perţa).
Târgul internaţional de carte de la Londra / London Book Fair, găzduit de Olympia London şi dedicat în exclusivitate profesioniştilor din industria mondială a cărţii, este cotat, ca anvergură, drept a doua manifestare internaţională de profil.